TARYBOS SPRENDIMAS
2004 m. birželio 14 d.
iš dalies keičiantis Tarybos sprendimą 98/161/EB, leidžiantį Nyderlandų Karalystei taikyti priemonę, nukrypstančią nuo Šeštosios direktyvos 77/388/EEB dėl valstybių narių įstatymų, susijusių su apyvartos mokesčiais, suderinimo 2 straipsnio ir 28a straipsnio 1 dalies
(2004/514/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių įstatymų, susijusių su apyvartos mokesčiais, suderinimo - bendra pridėtinės vertės mokesčio sistema: vienodas apskaičiavimo pagrindas (1), ypač į jos 27 straipsnį,
atsižvelgdama į Komisijos pasiūlymą,
kadangi:
(1)
Pagal Direktyvos 77/388/EEB 27 straipsnio 1 dalį, Taryba, veikdama vieningai ir remdamasi Komisijos pasiūlymu, gali leisti bet kuriai valstybei narei imtis specialių priemonių arba jas išplėsti, nukrypstant nuo tos direktyvos nuostatų, kad būtų supaprastinta mokesčio taikymo tvarka arba užkirstas kelias tam tikriems mokesčio mokėjimo vengimo ar piktnaudžiavimo atvejams.
(2)
2003 m. lapkričio 26 d. Komisijos Generaliniame sekretoriate registruotu laišku Nyderlandų vyriausybė paprašė pratęsti Sprendimą 98/161/EB (2), leidžiantį jai taikyti specialias mokesčių priemones perdirbamų atliekų sektoriuje.
(3)
Kitos valstybės narės buvo informuotos apie šį prašymą 2004 m. sausio 14 d.
(4)
Sprendimu 98/161/EB Nyderlandų Karalystei buvo leista iki 2003 m. gruodžio 31 d. taikyti šias priemones:
-
lengvatą įmonėms, kurių metinė apyvarta yra ne mažesnė kaip 2,5 milijono Nyderlandų guldenų, naudotų medžiagų ir atliekų tiekimui bei įsigijimui Bendrijoje. Spalvotieji metalai gali būti neįtraukiami į minėtos slenkstinės vertės skaičiavimą,
-
lengvatą spalvotųjų metalų tiekimui ir įsigijimui Bendrijoje.
(5)
Apmokestinamieji subjektai, sudarantys sandorius, kurie neapmokestinami pagal Sprendimo 98/161/EB 2 ir 3 straipsnius, gali netaikyti specialių minėtu sprendimu numatytų priemonių naudotų medžiagų ir atliekų tiekimui bei įsigijimui Bendrijoje.
(6)
Ši leidžianti nukrypti priemonė yra reikalinga dėl iškylančių sunkumų kovojant su sukčiavimu šiame sektoriuje, kur tam tikri operatoriai, daugiausia smulkieji prekybininkai, nevykdo savo pareigų, numatytų Šeštosios Tarybos direktyvos 77/388/EEB 21 straipsnio 1 dalies a punkte, sumokėti valstybei mokesčius, numatytus už tiekimą. Mokesčių surinkimo šiame sektoriuje užtikrinimą ypač apsunkina tai, kad yra sudėtinga nustatyti ir kontroliuoti prekybininkų pažeidėjų veiklą. Taigi, aptariami sprendimai yra efektyvi sukčiavimo prevencijos priemonė.
(7)
2000 m. birželio 7 d. Komisija paskelbė strategiją greitu laiku pagerinti PVM sistemos veikimą, įsipareigodama patobulinti daug dabar galiojančių leidžiančių nukrypti nuostatų. Tačiau kai kuriais atvejais ypatingai efektyvių leidžiančių nukrypti nuostatų tobulinimas galėtų būti išplėstas visų valstybių narių atžvilgiu. Šis kompromisas yra pakartotas 2003 m. spalio 20 d. Komisijos komunikate.
(8)
Nyderlandų Karalystei suteiktas leidimas dėl esamos leidžiančios nukrypti nuostatos turėtų būti pratęstas iki įsigalios speciali PVM taikymo sistema, bet ne vėliau kaip iki 2005 m. gruodžio 31 d.
(9)
Ši leidžianti nukrypti nuostata neturi neigiamos įtakos Europos Bendrijų nuosaviems iš PVM gaunamiems ištekliams, taip pat nedaro įtakos PVM sumai, apskaičiuojamai galutiniame vartojimo etape.
(10)
Kad būtų užtikrintas teisės tęstinumas, šis sprendimas turėtų būti taikomas nuo 2004 m. sausio 1 d.,
PRIĖMĖ ŠĮ SPRENDIMĄ:
1 straipsnis
Sprendimo 98/161/EB 1 straipsnyje data „2003 m. gruodžio 31 d.“ pakeičiama šia fraze: „iki įsigalios speciali PVM taikymo perdirbtų atliekų sektoriuje sistema, iš dalies pakeičianti Direktyvą 77/388/EEB, bet ne vėliau kaip iki 2005 m. gruodžio 31 d.“
2 straipsnis
Šis sprendimas taikomas nuo 2004 m. sausio 1 d.
3 straipsnis
Šis sprendimas skirtas Nyderlandų Karalystei.
Priimta Liuksemburge, 2004 m. birželio 14 d.